Na tri lokacije tijekom noći u metropoli intervenirali su zagrebački vatrogasci jer je pod nerazjašnjenim okolnostima izgorjelo čak šest automobila!

Kako doznajemo, prvi od požara izbio je u 3,25 sati na Kajfešovom brijegu. Izgorio je kombi koji su vatrogasci vrlo brzo stavili pod kontrolu.

Potom je u Gradiščanskoj ulici oko 4,30 sati došlo do požara dva automobila.

Da bi ubrzo, svega nakon 10 minuta, stigao poziv vatrogascima i policiji i za intervenciju u Veslačkoj ulici.

Iako je inicijalno bila dojava da su u plamenu dva vozila, dolaskom na mjesto intervencije vatra je već bila zahvatila i treće vozilo.

Je li u pitanju isti piroman ili više njih koji su se na neprimjeren način odlučili "zabaviti", ili je riječ o nekoj vrsti poruke vlasnicima vozila, utvrdit će policija očevidom koji tek treba započeti, no kako neslužbeno doznajemo s mjesta događaja, većina požara je bila po istom 'modus operandiju', točnije, na desnom stražnjem kotaču vozila je nešto postavljeno.